作者：万俟咏
词牌/韵律：明月照高楼慢・明月照高楼

paragraphs: 平分素商。
四垂翠幕，斜界银潢。
颢气通建章。
正烟澄练色，露洗水光。
明映波融太液，影随帘挂披香。
楼观壮丽，附霁云、耀绀碧相望。
宫妆。
三千从赭黄。
万年世代，一部笙簧。
夜宴花漏长。
乍莺歌断续，燕舞回翔。
玉座频燃绛蜡，素娥重按霓裳。
还是共唱御制词，送御觞。